રોબિન્સન ક્રૂઝો તો મારી પાસેથી કોઈ પ્રેરણા લઈ શકે એમ ન હતો. હા, મને તેના તરફથી ઘણી પ્રેરણા મળી શકે એમ હતી. મારા આ નવા અવતારમાં હું અંદરથી જાણે રોબિન્સન ક્રુઝો હોવાનો અનુભવ કરી રહ્યો હતો, અને ટોમસ અહીં મારો ‘મેન ફ્રાઇડે’ની માફક જમણો હાથ બની રહ્યો હતો. અમે બંને સખત મહેનત કરવા લાગ્યા હતા. કેટલીયે વાર અમને નિરાશા પણ સાંપડી! પાર્ટીશન ઉતારતી વખતે અમને ખબર પડી, કે અહીં ટાપુ ઉપર જેનો બહુ જ ઉપદ્રવ હતો એ સફેદ ઊધઈને કારણે લાકડું તો ખવાઈને સાવ તૂટવા જેવું થઈ ગયું હતું! ઊધઈનો ત્રાસ અહીં એટલો હતો કે લગભગ બધી જ વસ્તુ એ ખાઈ જતી હતી. મજબૂતમાં મજબૂત લાકડાને પણ ફોલીને એ સાવ ખોખલું બનાવી દેતી! જરા હાથ લાગે અને ભરરર ભૂકો બનીને ખરી જાય! હા, નસીબજોગે નીપાના પાન ઉધઈને ભાવતા ન હતા, એટલે છાપરું સાજુસમું હોવાની મને ખાતરી હતી!